Фэеплъ мыкIуэдыж
Хэку зауэшхуэр зэриухрэ илъэс 74-рэ зэрырикъум ирихьэлIэу КъБР-м и щIыналъэхэм абы пыщIа Iуэхухэр щрагъэкIуэкI.
Метр 70 зи кIыхьагъ Георгий лентIыр Налшык ­къалэ ирашри, Бахъсэн щIыналъэм щыщ Кыщпэк къуажэм яшащ икIи ар яIыгъыу щIалэгъуалэр уэрам нэхъыщхьэм ирикIуащ. Шэч хэмылъу, апхуэдэ Iуэху дахэр даIыгъащ щIыналъэ, къуажэ администрацэхэм я лэжьакIуэхэми.
Хэку зауэшхуэм хэкIуэдахэм я фэеплъым деж пэкIу щекIуэкIащ. Ар къызэIуихащ къуажэ администрацэм и унафэщIым и къалэнхэр пIалъэкIэ зыгъэзащIэ Елбэрд Артур. Абы жиIащ ТекIуэныгъэ Иныр къытхуэзыхьа ди нэхъыжьыфIхэм я фэеплъ нэхур, я щIыхьыр тхъумэн зэрыхуейр, мамырыгъэм зи гъащIэр щIэзыта ди ветеранхэр зэи тщыгъупщэ зэрымыхъунур.
Бахъсэн районым и щIалэгъуалэмрэ Аруан щIыналъэм щыщхэмрэ Георгий лентIыр зэIэпахащ, абы иращIэкI дауэдапщэм адэкIэ пащэну.

Чылар Аринэ.
